b'\n_START_ARTICLE_\nBuddhistiske tekster p\xc3\xa5 gandhari\n_START_PARAGRAPH_\nDe buddhistiske tekstene fra Gandh\xc4\x81ra er en gruppe buddhistiske manuskripter fra den historiske regionen Gandh\xc4\x81ra. De eldste av disse manuskriptene stammer fra det f\xc3\xb8rste \xc3\xa5rhundre e.Kr., og er de eldste buddhistiske tekstene som hittil er oppdaget \xe2\x80\x93 muligens ogs\xc3\xa5 de eldste bevarte indiske tekstene overhodet. Tekstene er skrevet i g\xc4\x81ndh\xc4\x81r\xc4\xab._NEWLINE_Manuskriptene ble smuglet ut av det n\xc3\xa5v\xc3\xa6rende Afghanistan i \xc3\xa5rene 1993\xe2\x80\x931995 og solgt til europeiske og japanske institusjoner og private samlere, f\xc3\xb8r de ble restaurerte og gjort til gjenstand for studier av flere universiteter. Tekstene er i en betydelig forringet form, og at de har overlevd i det hele tatt er i seg selv ekstraordin\xc3\xa6rt. Ved hjelp av moderne preserveringsteknikker og sammenligninger av tekstene med tidligere kjente versjoner p\xc3\xa5 p\xc4\x81li og buddhistisk hybrid sanskrit, har det v\xc3\xa6rt mulig \xc3\xa5 rekonstruere deres innhold. En betydelig mengde buddhistiske manuskripter p\xc3\xa5 g\xc4\x81ndh\xc4\x81r\xc4\xab har ogs\xc3\xa5 blitt oppdaget siden 1800-tallet, men har g\xc3\xa5tt tapt eller er blitt \xc3\xb8delagt._NEWLINE_Tekstene tilskrives den tidlige buddhistiske skolen Dharmaguptaka, og stammer sannsynligvis fra et klosterbibliotek i Nagar\xc4\x81h\xc4\x81ra som ha tilh\xc3\xb8rt Dharmaguptaka.\n_START_SECTION_\nSamlingen i British Library\n_START_PARAGRAPH_\nI 1994 erhvervet British Library 77 fragmenter av manuskripter fra Gandh\xc4\x81ra, daterte til 50 e.Kr. eller tidligere. De var skrevet p\xc3\xa5 bj\xc3\xb8rkebark og var lagret i leirkrukker. Krukkene og manuskriptene antas \xc3\xa5 stamme fra Bamiyan, Jalalabad eller Hadda i det \xc3\xb8stlige Afghanistan, og var begravd i eldgamle klosterruiner. Et forskningsteam dechifrerte manuskriptene, og fem bind ble publisert fra 2000 til 2009. Manuskriptene var blitt skrevet i g\xc4\x81ndh\xc4\x81r\xc4\xab med skriftsystemet Kharo\xe1\xb9\xa3\xe1\xb9\xadh\xc4\xab, og er derfor noen ganger referert til som \xc2\xabKharosthi-manuskriptene\xc2\xbb._NEWLINE_Samlingen best\xc3\xa5r av fragmenter av Dhammapada, sutraer med taler tilskrevet Buddha, deriblant Rhinoceros sutra, samt Avadanas, Purvayogas, eksegeser og Abidharma-tekster._NEWLINE_Tekstene synes \xc3\xa5 ha tilh\xc3\xb8rt den tidlige buddhistiske skolen Dharmaguptaka, en s\xc3\xa5kalt \xc2\xabh\xc4\xabnay\xc4\x81naskole\xc2\xbb som ikke anerkjente mah\xc4\x81y\xc4\x81naskolen. En inskripsjon p\xc3\xa5 en av leirkrukkene refererer til Dharmaguptaka, og det er ogs\xc3\xa5 indre vitnesbyrd i tekstene. Deriblant synes Gandh\xc4\x81r\xc4\xab-versjonen av Rhinoceros sutra \xc3\xa5 inneholde en polemikk mot mah\xc4\x81y\xc4\x81na.'